
ПРОТОКОЛ ОТ ПРОВЕДЕНО

 ПУБЛИЧНО ОБСЪЖДАНЕ НА ПРОЕКТА НА 

БЮДЖЕТ НА ОБЩИНА ЗЛАТОГРАД ЗА 2020 Г.
На 22.01.2020 г., от 17.00 часа, в заседателната зала на Общински съвет Златоград се проведе публично обсъждане на проекта на Бюджет на Община Златоград за 2020 г. На обсъждането присъстваха:

- г-н Мирослав Янчев – Кмет на Община Златоград;

- г-н Емил Хумчев – Председател на Общински съвет Златоград;

- г-жа Елмира Угорлиева – Пехливанова – Зам.-кмет на Община Златоград;

- инж. Eлка Чаушева – Секретар на Община Златоград;
- г-жа Надя Мангарудова – Директор на дирекция „ФСД, Б, ЧР и МДТ”;

- г-жа Златка Цекова – Директор на дирекция „АПО, ОС и З”;

- г-жа Ирина Иванова – Директор на дирекция „ИР, ОП, СД и ВО”;

- г-н Любомир Ангелов - Директор на дирекция „ХД, Б, О и ООС”;

представители на местната кабелна телевизия и служители на общинска администрация.

Г-н Янчев откри публичното обсъждане като предложи най-напред бъде представен проекта на бюджет на Община Златоград за 2020 г., програмата за управление и разпореждане с имоти - общинска собственост за 2020 г. и инвестиционната програма на Община Златоград за 2020 г.  
Г-н Янчев започна с това, че бюджетът е най-важния документ за една община и  представлява оптимален баланс между определени финансови възможности и потребностите на гражданите. Той допълни, че след публичното обсъждане, бюджетът ще бъде внесен в Общински съвет Златоград за неговото разглеждане и приемане.
Продължи с представяне на основните цели и приоритети, които намират своето финансово отражение и в бюджета за 2020 г. Започна с приоритета за максимално усвояване на европейските средства, стремежа е Община Златоград  да остане финансово стабилна, което от своя страна ще доведе до успешното финализиране на проектите. Представи основните приоритети и акценти по отношение на работата през 2020 година  - стартиране изготвянето на Общински план за развитие за периода 2021-2027 г., създаване на условия за повишаване на инвестиционната привлекателност и повишаване на заетостта, благоустрояване на улици, междублокови пространства, паркове, общинска спортна инфраструктура, успешното реализиране на проектите, одобрени по Програма за развитие на селските райони и Оперативна програма „Региони в растеж”. Той допълни че в момента се готвят нови проекти за внедряване на мерки на енергийна ефективност на 37 обекта, но за да кандидатства пред програмата, общината следа да е финализирала поне един от проектите, които се реализират в момента. Г-н Янчев спомена за един изключително важен проект, който се реализира в партньорство с общините Мадан и Неделино - за изграждане на компостираща и сепарираща инсталация в регионалното депо в Мадан, като и за проект, финансиран от ПУДООС за реализацията на обект „Главен колектор 1 А”. 
Г-н Янчев предостави накратко и обектите, залегнали в Инвестиционната програма за капитали разходи за 2020 г. Започна с проекта за минералната вода, като поясни че са предвидени средства за актуализация на проекта, която да даде яснота, по какъв начин следва да бъде реализиран проекта, продължи с кратко представяна на останалите обекти: външен напорен водопровод, поетапно доизграждане на комуникационното трасе Златоград-Термес-Ксанти, изграждане на общински кооперативен пазар, в района на градския парк, изграждане на парк, в района на съществуващия пазар и др.обекти. Добави че Община Златоград продължава да реализира дейности, свързани с цялостна подмяна на уличното осветление в Кушла, Страшимир, Аламовци, Цацаровци и Пресока. През 2020 година община Златоград има намерение да закупи нов счетоводен продукт, да изготви цифров модел на регулационния план, както и да цифровизира архивите на населението.
Г-н Янчев приключи изложението си с това, че това е най-големия размер на първоначален бюджет в периода на неговото управление. Наблегна на факта, че общината е запазила непроменен размера на данъчните ставки, че се старае в максимална степен да намали административната тежест за бизнеса и ще се опита да разшири формите на публично-частно партньорство.
Г-н Янчев даде думата на г-жа Мангарудова, за да представи проекта на бюджет на Община Златоград за 2020 г.
Г-жа Мангарудова започна представянето със това, че бюджетът за 2020 г.  е разработен в съответствие с  приоритетите и годишните цели на Община Златоград, при спазване на действащото законодателство и принципите за съставянето на бюджета. 
Продължи представянето с това, че общата рамка на  бюджета за 2020 г. възлиза на 12 695 199 лв., като собствените приходи заемат 20% от общо приходите, трансферите от ЦБ за делегираните от държавата дейности заемат 63 %, а субсидиите и трансферите от ЦБ за местни дейности представляват 16 %  от общо приходите.
Представи подробно, чрез нагледен презентационен материал, как е формирана приходната част – размерите на субсидиите и трансферите от Централния бюджет, собствените приходи (данъчни и неданъчни), трансферите между бюджети и сметки за СЕС, временни безлихвени заеми и операции с финансови активи. Даде  подробни обяснение за всеки раздел от приходната част, а за раздел „Операции с финансови активи” уточни, че са планирани очакваните плащания (погашения по главници) по сключени договори за кредити, както и намеренията за поемане на нов дълг. През 2020 г. са заложени плащания на главници общо в размер на 320 115 лв., в т.ч. главници -248 800, лихви и такси – 35 110 лв., както и разходи за обслужване на нов общински дълг – 36 605 лв. Планувано е поемане на краткосрочен кредит за осигуряване на оборотни средства за финансиране на разходи по проекти – 1 401 500 лв. 
Продължи с представянето на разходната част на бюджета, като общия обем на разходите за 2020 г. възлизат на 12 695 199 лв. в т.ч. за делегирани от държавата дейности – 7 827 161 лв., местни дейности в т.ч. дофинансиране на държавни дейности – 4 868 038 лв. Най-висок е делът на разходите за образование – 42 %, следвани от тези, свързани с благоустройството и инвестициите в местна инфраструктура – 24 %.
Г-жа Мангарудова представи какви разходи са залегнали приоритетно в бюджета за 2020,  какво е съотношението по видове дейности и разходи, кои дейности се финансират с определени целеви приходи, като пример даде дейност „Чистота”, която се финансира с постъпленията от такса битови отпадъци, а приходите от туристически данък се насочват към дейности за развитие на туризма, съгласно Закона за туризма, кой разходи се извършват със споделено финансиране (като детските градини и детски ясли), както и разходи, за които не се събират такси - осветление на улици и площади, разходи свързани с дейности по озеленяване, поддръжка на зелени и цветни площи, разходи свързани с поддръжка на уличната мрежа, паркове и площади.

Г-жа Мангарудова продължи с представяне на разходите за субсидирани дейности с местен характер, каквито са общинската болница и спортните клубове. За общинската болница са планирани средства в размер на  30 000 лв. представляващи капиталов трансфер. За поредна година за спортните клубове е предвидена субсидия, общо на стойност 7 500 лв. Осигурени са и средства за извършването на целеви разходи със социално предназначение – помощи за лечение по решение на Общински съвет – 5 700лв., за процедури „Ин витро” – 6 000 лв., както и субсидии за клубове на пенсионера и инвалида – 5 000 лв.
 Г-жа Мангарудова представи в систематизиран вид обектите, заложени в Инвестиционната програма за капиталови разходи за 2020 г. Инвестиционната програма за капиталови разходи за 2020 г. е на обща стойност 10 795 331 лв. Допълни, че финансирането на обектите от инвестиционната програма е със средства от: целева капиталова субсидия, целеви средства - преходен остатък от 2019 г., приходи от продажби, други, в т.ч. собствени приходи, както и със средства от Европейския съюз. При планирането на капиталовите разходи са взети предвид ангажиментите по местни стратегически и планови документи, преходните обекти, наличието на неразплатени капиталови разходи.

В края на своето изложение г-жа Мангарудова представи разчета на сметките за средствата от Европейския съюз – какви проекти ще реализира Община Златоград през 2020 г., на база на сключените договори за безвъзмездна помощ.

Г-н Янчев благодари на г-жа Мангарудова за представянето и даде думата на      г-жа Златка Цекова, за да представи Годишната програма за управление и разпореждане с имоти общинска собственост в Община Златоград за 2020 г. Г-жа Цекова накратко представи програмата и намеренията на общината, намерили отражение и в бюджета на общината  - приходите от собственост, от концесии и от продажба на общинска собственост.
Г-н Янчев се обърна към присъстващите, като ги попита дали имат някакви въпроси по отношение на проекта на бюджет за 2020 година. 
Г-жа Лиляна Андреева – директор на Центъра за подкрепа за личностно развитие в гр.Златоград попита дали за сградата, където се помещава центъра може да се да се включи за саниране в следващи проектни предложения за финансиране по ОП „Региони в растеж”.

Г-н Янчев отговори,  че за сградата на центъра, заедно с други обекти - общо 37 на брой, общината има намерение да кандидатства по Оперативна програма „Региони в радстеж” за внедряване на мерки за енергийна ефективност.
Г- н Янчев отново се обърна към всички присъстващи да задават въпроси или да изразят мнения за представения проект на бюджет за 2020 г.

Г-н Хумчев изрази мнение, че представения бюджет е систематизиран и балансиран и че дейностите свързани с неговото изпълнение ще утвърдят общината като привлекателна туристическа дестинация. Допълни че винаги ще има какво да се прави, но част от нещата ще могат да се реализират и чрез различни форми на публично-частно партньорство. Поясни какво предстои след внасянето на бюджета в Общински съвет - да бъде разгледан на комисии на Общински съвет Златоград и за неговото приемане ще бъде насрочена сесия за 5 февруари 2020 година. Благодари за отправената покана и пожела успех на този бюджет и на инициативите свързани с него. Докарването на топлата вода и използването и за балнеолечение ще затвърди позициите на Златоград като желана туристическа дестинация. 
Г-н Янчев благодари на г-н Хумчев за изказаното мнение. Запозна и присъстващите с това, че общината има намерение за вземе безлихвен заем от ПУДООС за закупуване на сметосъбиращ автомобил и за съдове за сметосъбиране. Но тъй като тепърва ще се договарят нещата, а при сключване на договора, ще има заложен и гратисен пероид, разходите за обслужване на този дълг не са включени в бюджета за 2020 година.  
Обърна се отново към присъстващите да задават въпроси, ако са възникнали такива след представянето на проекта на бюджет за 2020 г. Тъй като не постъпиха въпроси г-н Янчен закри публичното обсъждане като благодари на всички за отделеното време.
С това, в 17,50 часа,  публичното обсъждане на проекта на бюджет за 2020 г. приключи.

Изготвил протокола: ………………………

                                     /Аделина Юрукова/





















































































                        В Общинска администрация Златоград функционира  Система за  управление на качеството и информационната
               сигурност, в съответствие с изискванията на стандартите ISO 9001:2008 и ISO 27001:2005. 

